Taxi-betoging laat pendelaars gestrandBetogende taxibestuurders dreig diegene wat nie wil betoog nie. Foto: @POWER987News / Twitter Inwoners van Atteridgeville in Pretoria was Maandag gestrand nadat taxi-operateurs begin het om teen e-tol te betoog. Taxi’s van die Nasionale Taxi-vereniging betoog Maandag in Pretoria se middestad teen die regering se onvermoë om die nodige lisensies aan taxi-operateurs te verskaf. Die lisensies sal hulle in staat stel om van e-tol kwytgeskeld te word. Die betoging sou om 07:30 begin het, maar teen 09:30 het dit nog nie begin nie. Intussen het inwoners van Atteridgeville aangedui hulle was nie van die betoging bewus nie en kon nie vervoer kry nie. Een inwoner het gesê hy het vir langer as 2 ure vir ŉ taxi gewag. Sommige inwoners het na Kalafong, wat naby Atteridgeville is, gestap om van daar van publieke treine gebruik te maak. Intussen word daar ook berig dat taxibestuurders ander taxibestuurders dreig wat nie aan die betoging deelneem nie.